Til støtte for en sådan anfægtelse kan den pågældende i givet fald påberåbe sig, at hans accept af de nævnte overførsler blev ugyldig som følge af manglende oplysninger fra den nævnte myndighed hvad angår konsekvenserne i hans specifikke tilfælde af en anvendelse af vedtægtens artikel 77, stk. 4, hvorefter alderspensionen ikke kan være lavere end 4% af eksistensminimum pr. tjenesteår. I denne forbindelse forholder det sig således, at selv om visse rent forberedende foranstaltninger, så som forslag om godskrivning af pensionsgivende tjenesteår, ledsaget af angiveligt mangelfulde oplysninger fra ansættelsesmyndigheden, kan være bebyrdende for den pågældende, for så vidt som de kan påvirke indholdet af en senere anfægtelig retsakt, så som endelige afgørelser om anerkendelse af godskrivningen af pensionsgivende tjenesteår, kan disse foranstaltninger imidlertid ikke være genstand for et selvstændigt søgsmål og skal anfægtes i forbindelse med et søgsmål til prøvelse af denne retsakt, idet det i givet fald gøres gældende, at den forberedende retsakt var ulovlig.

På området for overførsel af pensionsrettigheder skal den ansattes samtykke til en sådan overførsel belyses ved det forslag om godskrivning af pensionsgivende tjenesteår, der fremsættes af ansættelsesmyndigheden på grundlag af kapitalens foreløbige størrelse som oplyst af det nationale organ med ansvaret for de pågældende pensioner.

I denne forbindelse kan det ikke med rimelighed forventes af en omhyggelig administration, der behandler hundredevis af ansøgninger om overførsel af pensionsrettigheder, at den formulerer hvert af disse forslag under hensyn til konsekvenserne for den enkelte af de pågældende tjenestemænd eller øvrige ansatte af overførslerne af deres respektive pensionsrettigheder.

Under disse omstændigheder kan den nævnte myndighed opfylde dens omsorgspligt, under overholdelse af princippet om god forvaltning, ved at formulere de pågældende forslag om godskrivning af pensionsgivende tjenesteår, idet den i hvert af disse forslag opfordrer de pågældende personer til at kontakte den med henblik på at få forklaringer om beregningen og med henblik på at drøfte hensigtsmæssigheden for deres vedkommende af at foretage eller ikke at foretage overførslerne.

Følgelig gælder, at når de pågældende ansøger om overførsel til unionens pensionsordning af deres respektive nationale pensionsrettigheder og dernæst bekræfter de nævnte ansøgninger, uden at finde det hensigtsmæssigt forinden at kontakte administrationen med henblik på at få belust deres respektive afgørelser, kan de ikke foreholde ansættelsesmyndighede at den ikke har givet tilstrækkelige oplysninger i denne henseende eller påstå, at deres accept af de respektive forslag om godskrivning af pensionsgivende tjenesteår er ugyldig.

Enhver tjenestemand eller anden ansat, der udviser normal påpasselighed, formodes i øvrigt at kende vedtægten og nærmere bestemt de bestemmelser, der vedrører hans løn eller alderspension. I denne henseende vurderes den normale påpasselighed, som kan forventes af en tjenestemand eller anden ansat, ganske vist på baggrund af hans uddannelse, lønklasse og tjenstlige erfaring. Imidlertid er ordlyden af vedtægtens artikel 77, såvel bestemmelsens første afsnit som bestemmelsens fjerde afsnit, relativ klar, således at den i det mindste burde have tilskyndet de pågældende til at forhøre sig om dette spørgsmål hos deres administration.

(jf. præmis 73-78)

Henvisning til:

Retten i Første Instans: dom af 10. februar 1994, White mod Kommissionen, T-107/92, EU:T:1994:17, præmis 47, og af 5. november 2002, Ronsse mod Kommissionen, T-205/01, EU:T:2002:269, præmis 52

Den Europæiske Unions Ret: dom af 3. oktober 2015, Kommissionen mod Verile og Gjergji, T-104/14 P, EU:T:2015:776, præmis 49

Personaleretten: dom af 12. marts 2014, CR mod Parlamentet, F-128/12, EU:F:2014:38, præmis 45 og den deri nævnte retspraksis; kendelse af 20. marts 2014, Michel mod Kommissionen, F-44/13, EU:F:2014:40, præmis 53, og dom af 19. november 2014, EH mod Kommissionen, F-42/14, EU:F:2014:250, præmis 106 og den deri nævnte retspraksis